Suidelike Superswermstring

Die Suidelike Superswermstring is 'n galaktiese filament wat die Suidelike Superswerm en die Telescopium-Grus-wolk insluit.

In 2014 is aangekondig die Suidelike Superswermstring is 'n lob van 'n groter superswerm, Laniakea, wat in die Groot Aantrekker gesentreer is. Dit sal beteken die Suidelike Superswermstring se komponente, die Telescopium-Grus-wolk en die Suidelike Superswerm, is deel van dié nuwe superswerm. Die Virgo-superswerm sal ook deel van die groter superwerm wees, en dit sal dus die "Plaaslike Superswerm" wees.

Fisieke eienskappe
Die Suidelike Superswermstring is 'n galaktiese filament wat uit die Centaurus-sterrestelselswerm voortkom. Die filament verdeel dan in twee takke, SSCa en SSCb, ook bekend as onderskeidelik die Suidelike Superswerm en Telescopium-Grus-wolk. Eersgenoemde is 'n lang ketting sterrestelsels, wat bestaan uit die groot Dorado-, Fornax- en Eridanus-swerm, terwyl laasgenoemde 'n galaktiese filament met 'n lae digtheid is, met geen sentrale konsentrasies van sterrestelsels nie. Die Telescopium-Grus-wolk en die Pavo-Indus-superswerm vorm deel van die muur wat die Lokale Leemte omring. Albei strukture, saam met die Suidelike Superswerm, vorm weer 'n muur wat die Sculptor-leemte inperk. Die Suidelike Superswermstring strek heelpad tot by die Perseus-Pisces-superswerm.

Waarnemingsgeskiedenis
Voordat die Suidelike Superswermstring geïdentifiseer is, was sy twee belangrikste komponente reeds bekend: Die Suidelike Superswerm is in 1953 ontdek deur die sterrekundige Gérard de Vaucouleurs, en die Telescopium-Grus-wolk  in 1987 deur die sterrekundige Brent Tully en sy kollega Richard Fisher.

In 1987 het Tully en Fisher die Cetus-Aries-wolk, 'n klein filament, ontdek en beskryf. Dit verbind die Suidelike Superswerm en die Telescopium-Grus-wolk. In 1992 het Fouque et al. die Cetus-Aries-wolk gegroepeer saam met die Suidelike Superswerm se drie groot swerms, die Fornax-, Eridanus- en Doradoswerms.

In 2013 het Courtois et al. die Suidelike Superswermstring ontdek gebaseer op die verspreiding van sterrestelsels afgelei van hulle rooiverskuiwings. Dit vertak in twee uit die Centaurus-sterrestelselswerm. Dié twee vertakkings is SSCa en SSCb genoem. Hulle was ook bekend as die Suidelike Superswerm en die Telescopium-Grus-wolk. In 2017 het Pomarède et al. onthul die Suidelike Superswermstring en 'n ander filament, die Antilastring, strek heelpad tot by die Perseus-Pisces-superswerm.

Verwysings

Skakels

Kategorie:Galaktiese filamente